
Европейският парламент,
–	като взе предвид предложението на Комисията до Парламента и до Съвета (COM(2025)0001 – C10‑0056/2025),
–	като взе предвид Регламент (EС) 2021/691 на Европейския парламент и на Съвета от 28 април 2021 г. относно Европейския фонд за приспособяване към глобализацията за съкратени работници (ЕФПГ) и за отмяна на Регламент (ЕС) № 1309/2013[footnoteRef:1] („Регламент за ЕФПГ“), [1:  	OВ L 153, 3.5.2021 г., стр. 48, ELI: http://data.europa.eu/eli/reg/2021/691/oj.] 

–	като взе предвид Регламент (EC, Евратом) 2020/2093 на Съвета от 17 декември 2020 г. за определяне на многогодишната финансова рамка за годините 2021 – 2027[footnoteRef:2], изменен с Регламент (ЕС, Евратом) 2024/765[footnoteRef:3], и по-специално член 8 от него, [2:  	OВ L 433 I, 22.12.2020 г., стр. 11, ELI: http://data.europa.eu/eli/reg/2020/2093/oj.]  [3:  	Регламент (ЕС, Евратом) 2024/765 на Съвета от 29 февруари 2024 г. за изменение на Регламент (ЕС, Евратом) 2020/2093 за определяне на многогодишната финансова рамка за годините 2021 – 2027 (ОВ L, 2024/765, 29.2.2024 г., ELI: http://data.europa.eu/eli/reg/2024/765/oj).] 

–	като взе предвид Междуинституционалното споразумение от 16 декември 2020 г. между Европейския парламент, Съвета на Европейския съюз и Европейската комисия относно бюджетната дисциплина, сътрудничеството по бюджетни въпроси и доброто финансово управление и относно новите собствени ресурси, включително пътна карта за въвеждането на нови собствени ресурси[footnoteRef:4], и по-специално точка 9 от него, [4:  	ОВ L 433 I, 22.12.2020 г., стр. 28, ELI: http://data.europa.eu/eli/agree_interinstit/2020/1222/oj.] 

–	като взе предвид писмото на комисията по заетост и социални въпроси,
–	като взе предвид доклада на комисията по бюджети (A10-0080/2025), 
А.	като има предвид, че Съюзът създаде законодателни и бюджетни инструменти, за да осигури допълнителна подкрепа за работници, които са засегнати от последиците от големи структурни промени в моделите на световната търговия или от последиците на световната финансова и икономическа криза, както и за да подпомогне тяхната реинтеграция на пазара на труда; като има предвид, че тази помощ се предоставя чрез финансова подкрепа за работниците и дружествата, за които те са работили;
Б. 	като има предвид, че Белгия подаде заявление EGF/2024/003 BE/Van Hool за финансов принос от Европейския фонд за приспособяване към глобализацията (ЕФПГ) вследствие на 2411 съкращения[footnoteRef:5] в икономическия отрасъл от разделение 29 по NACE Revision 2 („Производство на автомобили, ремаркета и полуремаркета“) в региона на ниво 2 по NUTS провинция Антверпен (Provincie Antwerpen, BE21) в рамките на референтен период от четири месеца за подаване на заявлението от 8 април 2024 г. до 8 август 2024 г.;  [5:  	По смисъла на член 3 от Регламента за ЕФПГ.] 

В. 	като има предвид, че заявлението се отнася до 2411 съкратени работници в дружеството Van Hool;
Г. 	като има предвид, че заявлението се основава на критериите за намеса по член 4, параграф 2, буква а) от Регламента за ЕФПГ, съгласно които следва да е налице прекратяване на дейността на най-малко 200 съкратени работници за референтен период от четири месеца в дадено предприятие в държава членка, включително съкратени работници при негови доставчици и производители надолу по веригата;
Д. 	като има предвид, че пандемията от COVID-19 оказа въздействие върху търсенето на автобуси, а руската агресивна война срещу Украйна има отражение върху структурата на разходите;
Е. 	като има предвид, че европейската автомобилна промишленост и нейните доставчици са изправени пред безпрецедентен натиск, произтичащ както от външни, така и от вътрешни предизвикателства, като например нарушаването на конкуренцията, по-специално в сектора на електрическите превозни средства поради нелоялно субсидиране от страна на Китай, и високите разходи за енергия, причинени от големи преструктурирания;
Ж.	като има предвид, че предприятието Van Hool беше специализирано в производството на автобуси за градски и междуградски транспорт, тролейбуси и ремаркета; като има предвид, че намаляващото търсене на автобуси в резултат на въздействието на пандемията доведе до намаляване на средните продажби на Van Hool в Европа и до рязък спад на рентабилността; като има предвид, че нарастващата инфлация и нарушените вериги на доставки допълнително увеличиха натиска върху маржовете на предприятието; 
З.	като има предвид, че дружеството, в съответствие с белгийското законодателство, е следвало задължителната процедура за информиране и консултиране на представителите на работниците;  като има предвид, че изискването за създаване на звено за заетост, чиято цел е да предоставя услуги по пренасочване на работниците, съкратени чрез колективни съкращения, не се прилага в случай на несъстоятелност; 
И.	като има предвид, че финансовият принос от ЕФПГ следва да бъде насочен главно към активни мерки на политиката на пазара на труда и персонализирани услуги, целящи бързото реинтегриране на бенефициерите на достойни и устойчиви работни места във или извън първоначалния им сектор на дейност и подготвящи ги същевременно за една по-екологична и по-цифровизирана европейска икономика;
Й.	като има предвид, че фламандските служби по заетостта (VDAB) предоставят националното предварително финансиране и съфинансиране на мерките;
К.	като има предвид, че ЕФПГ не надхвърля максимален годишен размер от 30 милиона евро (по цени от 2018 г.), както е посочено в член 8 от Регламент (ЕС, Евратом) 2020/2093 на Съвета, изменен с Регламент (ЕС, Евратом) 2024/765; като има предвид, че в съответствие с принципа на добро финансово управление неизразходваните вноски следва да бъдат върнати на Комисията;
1.	изразява съгласие с Комисията, че условията по член 4, параграф 2, буква а) от Регламента за ЕФПГ са изпълнени и че Белгия има право на финансов принос в размер на 7 999 015 EUR съгласно посочения регламент, което съставлява 85% от общите разходи в размер на 9 410 607 EUR, като те включват разходи за персонализирани услуги в размер на 9 034 607 EUR и разходи за дейности по подготовка, управление, информация и публичност, контрол и докладване в размер на 376 000 EUR;
2. 	отбелязва, че белгийските органи са подали заявлението на 29 октомври 2024 г. и че след като Белгия е предоставила допълнителна информация, Комисията е приключила оценката си на 26 март 2025 г. и е уведомила Парламента за това на същия ден; 
3.	отбелязва, че заявлението се отнася до 2411 съкратени работници в дружеството Van Hool; отбелязва освен това, че общо 2397 работници ще бъдат бенефициери от целевата група;
4.	подчертава, че според Федерацията на белгийските предприятия (VBO) понастоящем белгийската промишленост регистрира спад; отбелязва, че промишленият сектор традиционно играе важна роля в Лийр, поради което неговият спад оказва значително въздействие върху пазара на труда там; подчертава, че броят на наличните работни места в промишлеността в Лийр е намалял с 13% през 2023 г.;
5.	обръща внимание на профилите на съкратените работници, една трета от които са на възраст 50 или повече години, а 80% имат средно или по-ниско образование и остарели умения; подчертава, че като се вземе предвид низходящата тенденция при свободните работни места и географското им разпределение, работниците ще се нуждаят от целенасочена помощ за повишаване на квалификацията и преквалификация, за да се подобрят шансовете им да се завърнат на работа; счита, че е социална отговорност на Съюза и на държавите членки да предоставят на засегнатите работници възможност да получат необходимата квалификация за бъдеща заетост;
6.	приветства факта, че персонализираните услуги, които се предвижда да бъдат предоставени на работниците, включват следните действия: съветник по социална интервенция и регистрация на работниците, пренасочване, подкрепа при търсене и намиране на работа, професионално ориентиране, преквалификация и професионално обучение, както и обучение на работното място; подчертава по-специално услугите, свързани с целенасочена подкрепа и лична оценка, както и обучението в областта на ИКТ, което допринася за повишаването на квалификацията, необходимо в цифровата индустриална епоха;
7.	отбелязва, че Белгия е започнала да предоставя персонализирани услуги на бенефициерите от целевата група на 22 април 2024 г. и че следователно периодът на допустимост за предоставяне на финансов принос от ЕФПГ ще бъде от тази дата до 24 месеца след датата на влизане в сила на решението за финансиране;
8.	отбелязва, че Белгия е започнала да извършва административни разходи по прилагането на ЕФПГ на 14 март 2024 г. и че следователно тези разходи ще бъдат допустими за финансов принос от ЕФПГ от тази дата до 31 месеца след датата на влизане в сила на решението за финансиране;
9.	подчертава, че белгийските органи са потвърдили, че принципите на равно третиране и недискриминация ще бъдат спазвани при достъпа до предложените действия и тяхното изпълнение, както и че няма да бъде допуснато дублиране на финансирането;
10.	припомня, че белгийските органи гарантират, че равенството между мъжете и жените и интегрирането на измерението на равенството между половете са неразделна част и се насърчават през целия период на изпълнение;
11.	заявява отново, че помощта от ЕФПГ не трябва да замества действията, които са задължение на предприятията по силата на националното законодателство или на колективни трудови договори;
12.	припомня, че белгийските органи следва да посочват произхода и да гарантират видимостта на финансирането от Съюза, а така също и да подчертават добавената стойност на интервенцията на Съюза, като осигуряват последователна, ефективна и целенасочена информация за различни видове публика, включително целенасочена информация за бенефициерите, местните и регионалните органи, социалните партньори, медиите и обществеността;
13.	одобрява приложеното към настоящата резолюция решение;
14.	възлага на своя председател да подпише настоящото решение заедно с председателя на Съвета и да осигури публикуването му в Официален вестник на Европейския съюз;
15.	възлага на своя председател да предаде настоящата резолюция, включително и приложението към нея, съответно на Съвета и на Комисията.

